b'\n_START_ARTICLE_\nHP-65\n_START_PARAGRAPH_\nHP-65 (s kodnim imenom in vzdevkom \xc2\xbbSuperstar\xc2\xab\xc2\xa0(Superzvezda)) je bil prvi programabilni \xc5\xbeepni kalkulator (\xc5\xbeepni ra\xc4\x8dunalnik) z mo\xc5\xbenostjo branja magnetnih kartic. Kalkulator je izdelalo podjetje Hewlett-Packard leta 1974. Bil je \xc4\x8detrti \xc5\xbeepni kalkulator ter tretji znanstveni \xc5\xbeepni kalkulator podjetja (za HP-35 in HP-45).\n_START_SECTION_\nZna\xc4\x8dilnosti\n_START_PARAGRAPH_\nImel je devet pomnilni\xc5\xa1kih registrov (R1 - R9), 198 bajtov pomnilnika, oziroma 100 ukaznih vrstic, ter bralnik in zapisovalnik magnetnih kartic. Kot vsi kalkulatorji podjetja Hewlett-Packard v tem in kasnej\xc5\xa1em \xc4\x8dasu je HP-65 uporabljal obrnjeni poljski zapis (RPN) in fiksni \xc5\xa1tirinivojski samodejni sklad operandov (X, Y, Z, T). Imel je 35 tipk, 87 vgrajenih funkcij in 12 mestni prikazovalnik \xc5\xa1tevil z rde\xc4\x8dimi svetle\xc4\x8dimi diodami (LED). Vsaka dioda je imela sedem odsekov. Na vsako tipko so lahko \xc5\xa1le 4 funkcije: normalna, z zlatorumeno tipko f, z modro tipko g in z zlatorumeno tipko f\xe2\x81\xbb\xc2\xb9, ki je predstavljala obratno funkcijo. Prodajna cena je bila 795 $. Izdelovali so ga do leta 1977, cena pa je vseskozi ostala enaka. HP Journal ga je ob predstavitvi imenoval \xc2\xbbosebni ra\xc4\x8dunalnik\xc2\xab\xc2\xa0veliko prej preden je ta pojem postal vsesplo\xc5\xa1no rabljen._NEWLINE_Zna\xc4\x8dilnost HP-65 je bila da je bil pomnilni\xc5\xa1ki register R9 neuporaben vedno kadar je uporabnik (ali program) izvajal trigonometri\xc4\x8dne funkcije ali primerjalne teste. To je bilo pri zgodnjih kalkulatorjih obi\xc4\x8dajno, ker je bilo pomnilnika premalo. Ker je bil problem naveden v priro\xc4\x8dniku, ni \xc5\xa1lo \xc4\x8disto za ra\xc4\x8dunalni\xc5\xa1ki hro\xc5\xa1\xc4\x8d._NEWLINE_Zahteva Billa Hewletta je bila da mora kalkulator iti v njegov sraj\xc4\x8dni \xc5\xbeep. To je eden od razlogov za koni\xc4\x8dno obliko kalkulatorja. Magnetne programske kartice so se vstavljale v ozko re\xc5\xbeo pod zaslonom LED. Dokumentacija programov je bila dobro izdelana in je vsebovala algoritme za ve\xc4\x8d sto uporab, vklju\xc4\x8dno z re\xc5\xa1itvami diferencialnih ena\xc4\x8db, oceno cene delnic, statistiko ipd._NEWLINE_HP-65 je bil podoben starej\xc5\xa1emu kalkulatorju HP-35, le malo ve\xc4\x8dji je bil zaradi bralnika magnetnih kartic. Vsa integrirana vezja kalkulatorja so bila enakovredna vezju s 75.000 tranzistorji. Kalkulator je v svojem \xc4\x8dasu predstavljal pravo tehnolo\xc5\xa1ko \xc4\x8dudo. Barve tipk so bile optimalno izbrane tudi za \xc5\xa1irok obseg ljudi s te\xc5\xbeavami z barvno slepoto._NEWLINE_Med Preskusnim projektom Apollo-Sojuz leta 1975 je bil HP-65 prvi programabilni kalkulator v vesoljskem prostoru. Astronavti so ga vzeli s seboj in je bil pripravljen nadomestiti Ra\xc4\x8dunalnik za vodenje Apollo (AGC) v primeru napake, \xc4\x8deprav se Apollov ra\xc4\x8dunalnik med odpravo nikoli ni pokvaril. Celotni program je imel 1000 vrstic in je bil zapisan na desetih karticah s po 100 programskih vrstic. S seboj so vzeli dva kalkulatorja, \xc5\xa1tiri pakete programskih kartic in \xc5\xa1est paketov treh nadomestnih baterij. Pred to odpravo so nadomestne izra\xc4\x8dune opravljali s pomo\xc4\x8djo tabel._NEWLINE_Kalkulator je izdelovalo tudi japonsko podjetje Yokogawa z oznako YHP 65.'